Bjarne Liens kvartett

Bjarne Liens kvartett er en kvartett som ble startet av Bjarne Harry Lien fra Vistdal i 1969. Kvartetten har hatt forskjellige besetninger – i starten med trekkspill, hardingfele, gitar og bass, mens senere har vanlig fele erstattet hardingfela.  

 Historie 
Kvartettens første plateinnspilling, Dans på Romsdalstunet, ble gitt ut i 1974 på plateselskapet Talent. I forkant av denne utgivelsen ble singelen «Mardalsfossen» gitt ut. Denne polkaen ble populær og kom inn på Norsktoppen der den lå i flere uker under Mardøla-aksjonen først på 70-tallet. Kvartetten besto på denne tida av Bjarne Lien på trekkspill, Unni Pauline Staurset på hardingfele, Ola Holm på gitar og Jorulf Dalset på bass.  

Kvartetten var mye rundt og spilte til dans – mest innenlands, men også i Sverige, Danmark og USA – de deltok på radioinnspillinger og var på riksdekkende fjernsyn.  

I 1975 kom platen På Bygdavis ut. På denne platen er besetningen: Bjarne Lien (trekkspill), Unni Pauline Staurset (hardingfele), Bjarne Hjelvik (gitar) og Håkon Oshaug (bass). I 1978 kom platen Svingom på gamlemåten, der bassist Oshaug er erstattet av Bjørn Jacobsen. 

 Samarbeid med Ola Opheim 
I 1979 gikk Bjarne Lien inn i et samarbeid med den kjente folkemusikeren Ola Opheim. Dette samarbeidet førte til tre plateutgivelser. Rallarslåtter fra Raumabanen (1979) og På Gammeldansens Vegne (1981) hadde besetningen: Bjarne Lien (trekkspill), Ola Opheim (fele), Bjarne Hjelvik (gitar) og Håkon Nilsen (bass).

I 1984 ga Ola Opheim og Bjarne Liens Kvartett ut sin siste plate; Gammeldans fra fjord og fjell. Kvartetten bestod da av: Bjarne Lien (trekkspill), Ola Opheim (fele), Bjarne Hjelvik (gitar) og Arne Haugen (bass). Bjarne Lien er oppført som utgiver.  

 Ny besetning 1997 
I 1997 ga Bjarne Lien ut CDen Trollstiggubben sammen med Knut Kjøk (fele), Asbjørn Lund (gitar) og Ingolf Drabløs (bass), på plateselskapet Norild Records.

 Medlemmer 

 Bjarne Lien – trekkspill (1969–1997)
 Unni Pauline Staurset – hardingfele (1969–1975) 
 Ola Holm – gitar (1969–1974)
 Jorulf Dalset – bass (1969–1974)
 Håkon Oshaug – bass (1974–1975)
 Bjørn Jacobsen – bass (1975–1979)
 Ola Opheim – fele (1979–1984)
 Bjarne Hjelvik – gitar (1979 – 1984)
 Håkon Nilsen – bass (1979)
 Arne Haugen – bass (1984)
 Knut Kjøk – fele (1997)
 Asbjørn Lund – gitar (1997)
 Ingold Drabløs – bass (1997)

 Diskografi 

 Album 
 Dans på Romsdalstunet (1974)
 På bygdavis (1975)
 Svingom på gamlemåten (1978)
 Ola Oppheim / Bjarne Liens kvartett: Rallarslåtter fra Raumabanen (1979, Talent)
 Ola Oppheim / Bjarne Liens kvartett: På gammeldansens vegne (1981, Talent)
 Ola Opheim / Bjarne Liens kvartett: Gammeldans fra fjord og fjell (1984)

 Singler 

 Mardalsfossen (1973, Talent)

 Bibliografi 

 Mardalsfossen og andre gammeldansmelodier – notehefte (Norilds Musikk)

 Referanser 

Kategori:Norske musikkgrupper
Kategori:Gammeldansmusikk